ભગવાન રામચંદ્રજીને અયોધ્યાની ગાદી ઉપર બેસાડવા માટે શ્રેષ્ઠ મુહૂર્ત જોવામાં આવ્યું નહીં હોય? બન્યું એવું કે રામચંદ્રજી ભલે હસતા મુખે પણ વનવાસ માટે વિદાય થયા. ભગવાન કૃષ્ણે મહાભારતનું યુદ્ધ રોકવા ઘણા પ્રયત્નો કર્યા અને છતાં યુદ્ધ ટાળી ન શક્યા, ત્યારે તેમણે કહ્યું કે, હવે લડવું એ જ ધર્મ છે. કોઈ પણ ધર્મના મહાન સ્થાપકના જીવન પર નજર કરીએ ત્યારે સ્પષ્ટ દેખાય છે કે એ બધા જ સાચા અર્થમાં મહાન પુરુષાર્થી હતા અને પરમાત્મા પર જ આધાર રાખતા હતા. દરેકને માણસમાં પણ એવી જ શ્રદ્ધા હતી. તમારે જે શાસ્ત્રમાં માનવું હોય તે શાસ્ત્રમાં ખુશીથી માનો, પણ તેના પર મદાર બાંધીને પુરુષાર્થને પાંગળો ન કરો અને તમારી વિવેકબુદ્ધિ વાસ્તુશાસ્ત્ર, અંકશાસ્ત્ર કે આ કે તે ગ્રહોના ચરણે બાંધી ન દો. જીવનમાં સારું-માઠું બન્યા જ કરે છે. તેનો ખુલાસો આ કે તે શાસ્ત્રમાં શોધવાની કોશિશ સરવાળે નકામી જ સાબિત થાય છે.